蘭歷克證實拜仁斟介 一個要求成關鍵
2024年04月25日 12:00
東網電視
更多新聞短片
蘭歷克同拜仁已展開斟介。(Getty Images)
德甲勁旅拜仁慕尼黑失落聯賽冠軍後,正積極物色新帥代替季尾離隊嘅杜曹,前曼聯領隊蘭歷克日前證實,佢已收到拜仁嘅斟介,而且表明「有得傾」,大有機會成為拜仁新帥。
依家執教奧地利國家隊嘅蘭歷克證實:「拜仁已經同我接觸,我亦上報奧地利足總。」被問到有冇興趣接手,蘭歷克就回應:「如果拜仁話要我,我會問自己想唔想要?如果我決定行另一條路,我會先通知奧地利足總。」
蘭歷克喺德甲享負盛名,除咗做教練之外,近年更多時間做足球顧問,掌管成間球會嘅發展方向。權威記者Fabrizio Romano報道,蘭歷克對於薪酬並冇意見,重點係佢有足夠冇權力去帶領球隊,呢一點亦成為蘭歷克係咪加盟嘅關鍵。
蘭歷克亦開宗明義表示:「錢唔重要,我考慮嘅係其他。我係咪可以帶嚟改變?我有冇機會發展一支成功嘅球隊?不過我依家會專注奧地利國家隊,集中備戰歐國盃決賽周。」